সমকাল প্রতিবেদক  সন্ত্রাসীদের গুলি ও বোমা হামলায় দৈনিক  সমকালের নড়াইল জেলার কালিয়া উপজেলা প্রতিনিধি এবং কালিয়া প্রেস ক্লাবের সভাপতি মশিউল হক মিটু (৪২) ও তার স্ত্রী রিনা বেগম (৩৫) গুরুতর আহত হয়েছেন। কলাবাড়িয়া গ্রামের নিজ বাড়িতে ঘুমিয়ে থাকা অবস্থায় রোববার রাত ৩টার দিকে সন্ত্রাসীরা ঘরের জানালা দিয়ে তাদের ওপর গুলি ও বোমা হামলা চালায়। হামলাকারীদের গ্রেফতারে পুলিশ এলাকায় অভিযান শুরু করেছে।  গতকাল রাত ৯টায় তাদের ঢাকা মেডিকেলে ভর্তি করা হয়। রাতে সমকাল সম্পাদক গোলাম সারওয়ার আহত সহকর্মী মিটু ও তার স্ত্রীকে দেখতে হাসপাতালে যান। তিনি কর্তব্যরত চিকিৎসকদের কাছ থেকে  তাদের অবস্থা সম্পর্কে খোঁজ-খবর নেন। জরুরি বিভাগে প্রাথমিক চিকিৎসা শেষে মিটুকে গতরাতেই পঙ্গু হাসপাতালে পাঠানো হয়। মিটুর স্ত্রী রিনার নিউরোলজি সার্জন অধ্যাপক ডা. এহসান মাহমুদের অধীনে চিকিৎসা চলছে। কর্তব্যরত চিকিৎসক পীযুষ সমকাল সম্পাদককে জানান, সাংবাদিক মিটুর হাতের হাড়গুলো প্রায় গুড়ো হয়ে গেছে। শেষ পর্যন্ত হাতের কবজি পর্যন্ত তাকে হারাতে হতে পারে। অন্যদিকে রিনার মাথার ডান পাশে গুলি লেগেছে। তার অবস্থা স্থিতিশীল হলেও শঙ্কামুক্ত নয়। মঙ্গলবার তার মাথায় অপারেশন করা হবে। এ সময় সমকাল সম্পাদকের সঙ্গে ডেপুটি চিফ রিপোর্টার  লোটন একরাম, অতিরিক্ত বার্তা সম্পাদক চিত্তরঞ্জন কর, প্রতিবেদক বদরুদ্দোজা সুমন উপস্থিত ছিলেন।  খুলনা ব্যুরো/নড়াইল প্রতিনিধি : মিটু ও তার স্ত্রীকে প্রথমে কালিয়া উপজেলা স্বাস্থ্য কমপ্লেক্সে নিয়ে যাওয়া হয়। পরে ভোরে তাদের খুলনা মেডিকেল কলেজ হাসপাতালে ভর্তি করা হয়। দুপুর পৌনে ১২টায় উন্নত চিকিৎসার জন্য তাদের অ্যাম্বুলেন্সে করে ঢাকা মেডিকেল কলেজ হাসপাতালে নেওয়া হয়। সেখান থেকে পঙ্গু হাসপাতালে।  গুরুতর আহত মিটু জানান, রোববার রাতে তিনি স্ত্রী রিনা বেগম, ছেলে এজাজ (৬) ও সামিউলকে (৪) নিয়ে নিজের ঘরে ঘুমিয়ে ছিলেন।  প্রচণ্ড গরমের কারণে ঘরের জানালা খোলা ছিল। রাত ৩টার দিকে হঠাৎ সন্ত্রাসীরা জানালা দিয়ে তাকে লক্ষ্য করে গুলি ও বোমা হামলা চালায়। এতে তিনি ও তার স্ত্রী গুরুতর আহত হন। ভাগ্যক্রমে তার দুই ছেলে অক্ষত রয়েছে। তিনি বোমা ও গুলির ২-৩টি শব্দ শুনতে পান। বোমা হামলার পর তিনি ২-৩ যুবককে দৌড়ে পালিয়ে যেতে দেখেন।  স্থানীয় লোকজন জানান, মিটু ও তার স্ত্রীর চিৎকারে আশপাশের লোকজন দ্রুত ওই বাড়িতে ছুটে যান। তারা দুজনকে প্রথমে কালিয়া উপজেলা স্বাস্থ্য কমপ্লেক্সে নিয়ে যান। সেখান থেকে অ্যাম্বুলেন্সযোগে তাদের খুলনা মেডিকেল কলেজ  (খুমেক) হাসপাতালে নিয়ে যাওয়া হয়। সাংবাদিক মিটুকে সার্জারি ইউনিট-১ ও তার স্ত্রীকে সার্জারি ইউনিট-২-এ ভর্তি করা হয়।  খুলনা মেডিকেল কলেজ হাসপাতালের সার্জারি ইউনিট-২-এর সহকারী অধ্যাপক ডা. সৈয়দ মোজাম্মেল হোসেন জানান, রিনা বেগমের মাথার ডান পাশে বোমার স্পিল্গন্টার ঢুকেছে। এছাড়া তার ডান চোখেও বোমার আঘাত লেগেছে। নাক ও মুখ দিয়ে রক্ত বের হচ্ছে। তার অবস্থা আশঙ্কাজনক।  সার্জারি ইউনিট-১-এর চিকিৎসকরা জানান, বোমার একটি স্পিল্গন্টার সাংবাদিক মিটুর বুক দিয়ে ঢুকেছে। সেটি মেরুদণ্ডের কাছে বিঁধে আছে, শরীর থেকে বের হয়নি।  ডান হাত ও হাতের কবজি থেঁতলে গেছে। এছাড়া বাম হাতেও বোমার আঘাত রয়েছে।  চিকিৎসকদের পরামর্শ অনুযায়ী গতকাল সোমবার দুপুর ১২টার দিকে অ্যাম্বুলেন্সে তাদের ঢাকা মেডিকেল কলেজ হাসপাতালে নিয়ে যাওয়া হয়। বোমা হামলার বিষয়টি খুলনার সাংবাদিকরা পুলিশের ডিআইজি শেখ হিমায়েত হোসেনকে অবহিত করে হামলাকারীদের গ্রেফতারের অনুরোধ জানিয়েছেন।  নড়াইলের নড়াগাতী থানার ওসি সরোয়ার হোসেন সমকালকে জানান, খবর পেয়ে রাতে ও সকালে দুই দফা তারা সাংবাদিক মিটুর বাড়িতে যান। ওই ঘর থেকে বিস্টেম্ফারিত বোমার ৪টি স্পিল্গন্টারসহ বেশ কিছু আলামত উদ্ধার  করা হয়েছে। সন্ত্রাসীরা ঘরে ঢোকার কোনো চেষ্টা করেনি, তারা জানালা দিয়েই বোমা হামলা চালায়। তিনি বলেন, ওই ঘরে গুলির কোনো আলামত এখনও পাওয়া যায়নি। তারপরও খতিয়ে দেখা হচ্ছে, শুধু বোমা হামলা হয়েছে নাকি সন্ত্রাসীরা গুলিও ছুড়েছে।  কেন এই হামলা : হামলার সম্ভাব্য কারণ সম্পর্কে সাংবাদিক মিটু জানান, বিভিন্ন সময় তিনি সন্ত্রাসী ও বিভিন্ন ধরনের অপরাধীর বিরুদ্ধে পত্রিকায় সংবাদ পরিবেশন করেছেন। এ কারণে কেউ তার ওপর ক্ষিপ্ত হতে পারে। তিনি বলেন, সম্প্রতি হত্যা ও ডাকাতি মামলার কয়েকজন আসামি জামিনে মুক্তি পেয়েছে। তারা জামিনে  বের হওয়ার পর তিনি তাদের একাধিকবার সন্ত্রাসের পথ পরিহারের অনুরোধ জানান। এ ছাড়া তার বাড়ির জমি নিয়েও বিরোধ রয়েছে। এসব কারণে তাকে হত্যার উদ্দেশ্যে গুলি ও বোমা হামলা চালানো হতে পারে বলে তিনি প্রাথমিকভাবে ধারণা করছেন।  নড়াগাতী থানার ওসি মোঃ সরোয়ার হোসেন বলেন, পেশাগত দায়িত্ব পালন করতে গিয়ে সাংবাদিক মিটু সন্ত্রাসীদের হামলার শিকার হতে পারেন। এ ছাড়া পূর্বশত্রুতার জের ধরেও এ ঘটনা ঘটতে পারে। হামলার কারণ উদ্ঘাটন ও হামলাকারীদের গ্রেফতারের চেষ্টা চলছে। তিনি জানান, মিটু কয়েকজন সন্ত্রাসীকে চিনতে পেরেছেন বলে পুলিশকে  জানিয়েছেন। তবে এ ঘটনায় এখন পর্যন্ত কেউ গ্রেফতার হয়নি।  নড়াইল জেলা পুলিশ সুপার এসএম ফজলুর রহমান সমকালকে বলেন, হামলার কারণ উদ্ঘাটন ও সন্ত্রাসীদের গ্রেফতারে তারা সর্বাত্মক চেষ্টা চালাবেন।  প্রতিবাদ সভা : বোমা হামলার প্রতিবাদে গতকাল দুপুরে কালিয়া প্রেস ক্লাবে এক প্রতিবাদ সভা অনুষ্ঠিত হয়। সাধারণ সম্পাদক শহিদুল ইসলামের সভাপতিত্বে সভায় বক্তব্য রাখেন সাংবাদিক গোলাম মোর্শেদ, মাসুম রেজা, কামরুজ্জামান, শরীফ নাসির মাহমুদ প্রমুখ। বক্তারা অবিলম্বে হামলাকারীদের গ্রেফতারের জন্য প্রশাসনের প্রতি আহ্বান জানান।  লোহাগড়া (নড়াইল) প্রতিনিধি জানান, নড়াইলের কালিয়া প্রেস ক্লাবের সভাপতি ও দৈনিক সমকালের প্রতিনিধি মশিউল হক মিটু ও তার স্ত্রীর ওপর সন্ত্রাসী হামলার প্রতিবাদে গতকাল সোমবার লোহাগড়া প্রেস ক্লাবে প্রতিবাদ সভার আয়োজন করা হয়। প্রেস ক্লাব সভাপতি মোঃ খায়রুল ইসলামের সভাপতিত্বে অনুষ্ঠিত সভায় বক্তব্য রাখেন সম্পাদক শিমুল হাসান, সাংবাদিক রূপক মুখার্জি, অ্যাডভোকেট আঃ ছালাম খান, আকরামুজ্জামান মিলু, মারুফ সামদানী, রেজাউল করিম, মাহফুজুল ইসলাম, আবু আবদুুল্লাহ, তানভীর আহম্মেদ রুবেল, শেখ বদরুল আলম টিটো, সেলিম জাহাঙ্গীর প্রমুখ। সভায়  বক্তারা মশিউল হকের ওপর সন্ত্রাসী হামলার তীব্র নিন্দা ও জড়িত সন্ত্রাসীদের অবিলম্বে আটকের দাবি জানান।